Sahpra gekap oor trae reaksie rakende ivermektien Ivermektien. (Foto: SA Polisie) Die parlementêre portefeuljekomitee oor gesondheid het die Suid-Afrikaanse Reguleringsowerheid vir Gesondheidsprodukte (Sahpra) gekap oor sy oënskynlik trae reaksie rakende die debat oor die gebruik van ivermektien vir Covid-19. Ná sterk druk mag dokters nou onder streng voorwaardes in beperkte gevalle ivermektien voorskryf aan pasiënte wat besef dat die middel se doeltreffendheid en veiligheid by die bekamping van Covid-19 in mense nog nie vasgestel is nie. “Wat die nut van ivermektien betref, kan ons nie sê dat die gebruik daarvan vir die behandeling van Covid-19 in hierdie stadium goed of sleg is nie,” het prof. Helen Rees, raadsvoorsitter van Sahpra, gesê. “Ons weet nie, ons het goed gekontroleerde studies nodig oor die doeltreffendheid van ivermektien – wat eers in Februarie en Maart verskyn.” Die komitee meen Sahpra moes die voorloper gewees het toe die kwessie van die gebruik van ivermektien vir Covid-19 vir die eerste keer in die openbare domein ter sprake gekom het. Sahpra se trae reaksie rakende die kwessie is kommerwekkend, het die komitee gesê. Dr. Boitumelo Semete-Makokotlela, uitvoerende hoof van Sahpra, het egter gesê hulle was nie passief rakende die kwessie nie, maar het eerder met ander reguleerders saamgewerk om gekontroleerde en gemoniteerde toegang tot ivermektien te verseker. Toetse en proewe hieroor word tans gedoen aan die Universiteit van die Vrystaat, die Universiteit van die Witwatersrand en die Universiteit Stellenbosch. Ivermektien word gewoonlik in Suid-Afrika gebruik vir die beheer van parasiete in diere. Dit is in 1988 in die land vir menslike gebruik goedgekeur, maar slegs vir die bekamping van wurms, kopluise en sekere tropiese siektes wat byna nooit in Suid-Afrika voorkom nie. Dit is so min gebruik dat die destydse vervaardiger die registrasie daarvan vir menslike gebruik laat verval het. Die sukses en newe-effekte daarvan in die behandeling van die koronavirus is onbekend. Dit is goedkoop om te vervaardig en word tans in baie lande vir gebruik teen die koronavirus getoets, maar tot dusver is die toetsgetalle te klein om dit sonder risiko vryelik voor te skryf. Dr. Kenny Jacobs, ANC-LP, het gewaarsku dit is regtig beter om te wag tot al die toetse afgehandel is voordat mense ivermektien neem. Sahpra se verskyning voor die komitee kom net ŉ dag nadat ŉ skikkingsbevel in die hooggeregshof in Pretoria bekragtig is waarvolgens dokters nou Covid-19-pasiënte met ivermektien kan begin behandel sodra hulle ŉ artikel 21-aansoek ingedien het.